AALBORG:Nordjyllands Beredskab var på en noget anderledes opgave torsdag aften i Aalborg.

En mand slog alarm ved 23-tiden, fordi en kvinde sad fastklemt i deres nye bolig på Danalien i Aalborg.

Kvinden var faldet så uheldig i lejligheden, at hun ganske enkelt sad fast mellem radiatoren og vinduespartiet.

Manden havde i en times tid forsøgt at få hende fri, men måtte give op og ringede efter hjælp.

- Vi kom til stedet og kunne konstatere, at kvinden sad ubehjælpeligt fast, men fire stærke brandfolk fik befriet kvinden ved at løfte hende lodret op, så hun kunne komme fri. Det var simpelthen så uheldigt, at hun var snublet lige der og sad fast mellem radiatoren og glasfacaden, for der var nærmest ingen plads, og derfor skulle hun løftes lodret op, fortæller indsatsleder Søren Korsgaard fra Nordjyllands Beredskab.